OpenLLM-France/wikimedia huggingface dataset:
# Crónica del moro Rasis/31

31. Parte el termino de Beja con el de Santaren. Et Santaren yaze al Poniente de Beja, et al Poniente de Cordoua. Et yaze sobre el rrio de Tajo, cerca do entra en la mar. Et en el termino de Santaren ha y muchas bondades, et es mui sabrosa tierra, et en el llano averan dos sementeras, si quisieren en el anyo; tanto es de buena tierra por natura. Et quando fincha Tajo, sale por la tierra llana et cúbrela toda; et después que el rrio mengua, fazen la sementera mui buena, et tanto finca la tierra húmeda et de buena manera, que llega y el pan en los tempranos. Et el castillo de Santaren yaze en un monte grande et mui alto, et mui fuerte. Et non ha lugar por do la puedan combatir, synon con mui grant peligro. Et de Beja á Santaren ha y ciento et veinte migeros, et de Santaren á Cordoua ha trescientos et noventa et nueve migeros.
# Crónica del moro Rasis/32

32. Parte el termino de Santaren con el de Coimbra. Et la cibdat de Coimbra es mui fuerte, et es castillo mui alto et mui noble; et yaze sobre el rrio que ha nombre Mudel; et este rrio nasçe en la sierra del Estrella, et yaze sobre muchos castillos et mui buenos et mui fuertes, que obedesçen á Coimbra. Et este rrio entra en la mar á veinte et qualro migeros de Coimbra, et es rrio de muchos pescados, et de muchas naturas. Et la cibdat de Coimbra es mui buena et mui abondada de todos los bienes, et ha una vega de sementera ribera del rrio, que non ha tan buena en toda Espanya, que regantía non sea. Et quando el rrio sale de madre, cúbrela toda, et después que se torna, fazen su sementera, en manera que han tanto pan que han cumplimiento para todo el anyo, et para otro que serán dos, maguer la vega ha en luengo quinze migeros et en ancho quatro. Et la cibdat de Coimbra es mui viciosa et de muchas huertas et de muchos frutales de muchas guisas, et los mas son olivares, et dan el mejor azeite que ha en el mundo. Et la cibdat de Coimbra es mui antiguo logar. Et de Coimbra á Santaren ha setenta migeros.
# Crónica del moro Rasis/33

33. Parle el termino de Coimbra con el de Exitania. Et Exitania yaze al Levante de Coimbra et al Poniente de Cordoua, et es mui antigua cibdat et yaze sobre el rrio de Tajo, et es un logar mui fuerte et complido, et bueno de pan et de vinnas et de caza et de pescado, et es tierra mui deleitosa. Et ha en su termino muchos castellos et muy fuertes et mui sanos para la vida de los omes, de los quales es el uno Montesanto que es mui fuerte á maravella, et el otro es Araches et el otro es Ucalvan que yaze en somo de una penna mui alta et mui fuerte; et el otro es Alcántara que es mui buena villa. Et esta Alcántara tiene una puente sobre el rrio de Tajo que nunca ome oyó fablar de otra tal puente, nin home que vos lo pudiesse contar si visto non la oviesse. Et es mui buena tierra de crianzas et de caza et de colmenares. Et de Exitania á Cordoua ha trescientos et ochenta migeros.
# Crónica del moro Rasis/34

34. Parte el termino de Exitania con el de Lisbona et el de Santaren. Et el termino de Lisbona es complido de muchos bienes et ha y sabrosas frutas et de muchas naturas. Et la cibdat de Lisbona ayuntó en si toda la tierra, et los bienes de ella et de la mar, en todos tiempos. Et en su termino crian mui buenos acores et los que han de su termino usan mas la caça.
# Crónica del moro Rasis/35

35. Parte el termino de Sevilla con el de Niebla, et Sevilla yaze al sol Levante de Niebla, el al Meredien de Cordova, un poco contra el Poniente. Et Sevilla fué una de las cibdades que los reyes christianos escogieron para si, et Sevilla yaze sobre el rrio Guadalquivir et cerca de donde entra en el mar. Et Guadalquivir a en si natura de mucho bien, porque es complido de muchos pescados et mui buenos, et es uno de los mejores puertos que ha en España para aportar grandes navios. Et el termino de Sevilla es abondado de mucho bien, et a y un lugar plantado de olivares que fazen el termino mui grande et mui fermosso, et llevanlo dende en navios contra el sol Levante et para todas las partes del mundo, et tanto es que synon lo levasen, non lo guardarían, nin darían por ello ninguna cosa. Este Axarafe es en luengo quarenta et cinco migeros, et otros tantos en ancho. Et en termino de Sevilla ha mucha miel et mui buena et mui blanca et muchos figos, et sy los passan, tenerse y an mui grand tiempo. Et en su termino ha mucho algodón, et dende lo llevan para tierra de Ultramar, et á la de Promisión, et quantas cosas y plantan et siembran todas van á bien, et por esso es bien plantada; et por la tierra el por la mar la viene atanto bien que es grant maravilla, Sevilla es buena de pan et de crianza , et de caza et de muchas frutas. Et en su termino ha muchas marismas, et lugares lientos et mui buenos prados, et non se secan en ningunt tiempo que sean, et por esto es mui buena crianza, et dan y los ganados mucha leche. Et si todos los ganados de Espanya viniesen y á pasçer, nunca les fallesçeria yerva. Et ha y una rivera en que ha muchas cannas de azúcar. Et nos fallamos en los libros de Ercoles, que Hercoles dexara dos postes mui altos, dellos sotierra, et dellos encima de tierra; et quando aquellos postes sacaren, luego la villa será destroyda. Et dexó el libro de las andanzas que aun saldría fuego del Axarafe et quemaría lo mas de la villa. Et en el termino de Sevilla ha buenas villas et mui fuertes castillos, et detardarnos iamos, si los contassemos. Et d e Sevilla á Cordoua ha sessenta migeros, et quando Ercoles pobló a Sevilla, fundóla sobre madera, et pusole nombre isla de Palos, et después á grandes tiempos, pusiéronle nombre Sevilla que quiere tanto dezir como adevina, porque la ovo primeramente poblada: et mayor sabídor non ha en todo el mundo de las cosas que avian de venir.
# Crónica del moro Rasis/36

36. Parte el termino de Sevilla con el de Carmona: et Carmona yaze al sol Levante de Sevilla, et al Poniente de Cordoua. Et Carmona es mui antigua villa et fué poblada de antiguo, et es muy fermossa et mui fuerte, et muí bien labrado el su muro; et es mui falaguera de buenas tierras et siempre fué defendida, fasta que se alzó Abderrahamen; entonce vino sobre ella Almiramamolin et destroyóla por fuerza de fuego. Después fué tan fuerte como antes, que fasta en aquel tiempo nunca vinieron tantos sobre ella que los pudiessen enpesçer. Et el su termino es de los buenos que ha en toda Espanya, que todas las cosas que en él echan, todas van á bien, et crecen mas ayna que en otros lugares. Et en su termino ha villas et castillos, de los quales es el uno Marchena que es mui buena villa et mui poblada de gente, et la otra es la villa que llaman Bardis, et la otra es Tanbubara. Et al otro llaman Canillas, et de Canillas á Cordoua ha sessenta migeros; et á Sevilla veinte et cinco migeros. Et Carmona yaze sobre azerrife que se comienza en la su huerta de Narbona. Et de Carmona á Narbona ha mil migeros. Et quien saliese de Carmona, et fuere á Narbona, nunca saldrá de arrecife, sinon quissiere. Et este arrezife mandó fazer Ercoles, quando fiço fazer los concilios.
# Crónica del moro Rasis/37

37. Parte el termino de Carmona con el de Movier: et Movier yaze en travieso de Carmona, et entre el Oriente et el Poniente de Cordoua. Et Movier ha termino en que ha muchos bienes, et ha muchos olivares, et muchas frutas: et a y muy grandes llanos, et mui buenos de sementeras, et mui buenos de montes, et fuentes. Et Movier yaze sobre mui buen llano, et en su termino ha muchos castillos et muy fuertes, de los quales es el uno el castillo del Carpio, et el Carpio es tan fuerte que un ome lo ternia á mill. Et de Movier a Cordoua a sessenta migeros.
# Crónica del moro Rasis/38

38. Parte el termino de Movier con el de Xerez Sadunia. Et Xerez yaze al traviesso del Poniente de Movier, et al Poniente de Cordoua, un poco contra el Meridien. Et Xerez Sadunia es nombrada entre todas las cibdades de Espanya, et en ella ha todas las bondades de la tierra et de la mar; que si vos yo quissiese contar todas las bondades della et d e su termino, non podría. Et las aguas non se dannan como otras, et la su fruta dura mucho. Et Xerez es tan buena que le non puede escusar en lo mas de Espanya. Et quando andava la era de los moros en ciento et veinte et cinco annos, finchó un rrio que ha en su termino que ha nombre Barbate, et aquel dia que este rrio finchó, avia tres annos que non lloviera, et todos fueron ledos porque finchara. Tovoles muy grant pro; et todos dixeron que era milagro de Dios, que non sabían de donde finchara, et por esso llamaron aquel anno el anno de Barbate. Et el termino de Xerez Sadunia ha munchos rastros antiguos et sennalamente la cibdat de Sadunia, do ella primeramente fué poblada; et por esto lleva ella el nombre de Sadunia, que fué mui antigua cibdat, et mui grande á maravilla. Et otrosí en Calis ha rastros antiguos, que se non desataran por tiempo que venga, et ha y mui maravillosas lauores et de munchas maturas, et non ha ome en el mundo que se non maraville mucho. Et dizen que y aportaron los de África quando passaron la mar, et quando della salieron, et poblaron aquella rivera cerca de la mar. Et en Calis fizo Ercoles un concilio qual otro non ha en el mundo, et cuando Ercoles partió á Espanya, fizo este et el de Galiçia, et el de Narbona, porque fuesse siempre sabido. Et arrededor dellos ovo muchas obras et mui sotiles, et mui fuertes, de las quales non fincaron ya salvo los concilios; et a y tantos olivares et figueras que todo el su termino es cubierto dellas, et a y un monte que ha nombre Montebur; et yaze este monte sobre Saduña et sobre Perretarre, et este monte ha fuentes que echan muchas aguas; et a y muchos buenos prados et mui buenos. Et dende nasçe un rrio que llaman Let, et yazen en él mui buenos molinos, et yaze majada de Sadunia, do cogen mui buen alambar, et en la su majada yaze una villa á que llaman Santasa. Et en Santasa aportaron unas gentes á que los christianos llaman ereges, et estos fizieron en Espanya grant danyo, mas en cabo todos y murieron.
# Crónica del moro Rasis/39

39. Parte el termino de Xerez Sadunia con el de Algezirat-Aladra, et Algeirat-Aladra yaze al Levante de Xerez, et al Meridien de Cordova. Et Algecirat-Aladra es una villa pequeña, et mui fuerte: et componese y mucha gente segunt la natura que es, et a en si las bondades de la mar et de la tierra et de todas las partes. Et Algezirat-Aladra yaze en medio de las villas que y a en la majada de la mar de Espanya, et todo el su muro cuelga sobre la mar, et el su puerto es mui cercano para pasar allende la mar. Et paresce dende Cebta que es villa en que ha mucho bien. Et ha grand laguna, et es tierra de buena sementera, et de mui buena crianza, et yaze sobre el rrio de Barbate, aquel que salió de los de Espanya quando finchó: et este entra en una laguna á que non fallan fondos. Et en su termino ha un monte mui alto, et mui fuerte, que en otro tiempo acogiéronse á él muchas gentes, et del se defendieron en manera que los non pudieron empescer sus contrallos, et en su termino ha muchos frutales et de muchas naturas.
* ↑ Algeciras.
* ↑ Peñón de Gibraltar.
# Crónica del moro Rasis/4

4. En Espanya ha mui fuertes et mui buenas ciudades, et han los omes que y moran mui gran aiuda, ca es tierra mui provechosa. Et la tierra de Españia es fecha en tres cantos; el primero es do está el concilio de Calid, et do sale el mar Meridiano, el qual llaman Xemi, contra Oriente de España. Et el canto segundo es en Oriente, entre Narbona et la villa de Bardolaen, en derecho de la isola de Mallorca et de Menorca, entre los dos mares; el uno es el que cerca todo el mundo, et el otro es el que demedia la tierra. Et entre ellos ha una carrera que llaman los trechos: et esta es la entrada de España por la mar. Et la mar mediana cata la villa de Septa, et de Bardila, et cata la la mar redonda. Et el cantón tercero es entre el Setentrion et Oriente, en Galizia, assi como va el monte de sobre el mar; et y está un concilio que semeja al de Calid, et es tierra de Bretaña. Et este canto tercero es á par de una villa que agora llaman la Coruña.
* ↑ Puertos en el Pirineo.
* ↑ Interpolación del traductor.
# Crónica del moro Rasis/40

40. Parte el termino de Algezirat-Aladra con el termino de Raya, et Raya yaze al Septentrión de Algezirat-Aladra, et al sol Lebante de Cordova. Et Raya es una buena villa, et el su termino es bien conplido de buenas fuentes, et de rrios que llevan mui grandes aguas, et es tierra mui umeda de natura. Et a y mui grandes llanos et de mui buenas sementeras, et de muchas plantas de vinnas, et de arboles de muchas naturas: et aderredor de los llanos ha montes mui fuertes. Et la cibdat de Raya fué fecha mui bien et mui fermosa. Et es villa mui antigua et es mui buena tierra de crianzas. Et en su termino ha villas, et castillos, de los quales es uno Laraduia, que es su cámara; et el otro es Malaga, que es una villa mui antigua, et yaze sobre la mar; et ha mui nobles términos et sementeras de plantas et de vinnas, et de arboles de muchas naturas. Et fazen y la mijor pasa que ha en todo el mundo, et la que se mas mantiene; et es villa mui plasentera et mui fermosa, ella et su termino. Et mantienense y muchas gentes et mui buenas. Et la otra ha nombre Cártama et la otra es Tamilla, et Tamilla yaze cerca la mar, et la otra es Almaria que yaze ribera de la mar. Et el otro castillo es Bubestar. Et Bubestar es un castillo mui fuerte et mui defendido et otro castillo que llaman Elys et et otro que llaman Bovera et otro que llaman Jamares otro que llaman Varón et otro á que llaman Ibro, et otro á que llaman Montemayor et es mas fuerte castillo et mas alto que todos los otros del termino de Raya. Et del comenzaron á guerrear á Espanya. Et el otro es un castillo á que llaman Zoel, et es atalaya sobre el mar que yaze en tal lugar que non puede por la mar venir cosa grande nin pequenna para Espanya que del non la vean.
* ↑ Rayya, Archidona.
* ↑ Quizás Mijas.
* ↑ Quizá sea equivocación por Almayate, ó mas bien por Marbella.
* ↑ Fuengirola.
# Crónica del moro Rasis/41

41. Parte el termino de Raya con el d e Ezija, et Ezija yaze entre el Septentrión et Meridien de Raya, et el Occidente de Cordoua. Et Ezija es villa mui antigua, et conplida de muchos bienes: et ha mui buen termino con grandes llanos; et Ezija yaze sobre el rrio de Xenil que sale del monte de la Elada. Et en el termino de Ezija ha villas et castillos et montannas, de las quales es la una la montanya que va á par de Teairua. Et en esta montanya ha villas et castillos tan fuertes que non ha cosa en el mundo á que teman, de los quales es el uno Ronda, que es mui fuerte et mui antiguo, et el otro es Lecester que es fecho nuevamente.
# Crónica del moro Rasis/42

42. Fasta aqui vos avernos ya contado de las villas de Espanya, et non vos las conté todas mas de las que fallé en escrito que escrivió Rasi que muchas a y otras, et mui nobles; mas él non contó de las que los moros avian ya perdidas, nin otras muchas que fincaron yermas, quando los christianos fugieron á las Esturias et á Castilla la Vieja, et de Cordoua á Ezija ha treinta migeros.
# Crónica del moro Rasis/43

43. Agora vos quiero contar, que Dios nos quiera ayudar á mi et á vos: Fallamos, et nos sabemos en verdat que en Espanya non ha mas de tres sierras, que traviessan la tierra de mar á mar, et non y corre rrio que parta ninguna dellas. Et en ellas yazen muchos castillos, et muy buenos; et son tierras de mui grant pro, et ahondadas de muchas buenas cosas: de las quales es la una, la primera, la de Cordova, et viene de la mar que media la tierra, en derecho de Oriente de los moros, et va por Valencia et Beja et por Estumba et por el Algarve, et entra en la grant mar de Occidente.
# Crónica del moro Rasis/44

44. Nasce la otra sierra en la mar de Oriente et viene por Narbona: et esta sierra parte á Espanya de Francia, et 11amanla los franceses Roncesvalles, et va á par de Viscaya, et á par de las Esturias, et entra en la mar en Galizia, en derecho del Septentrión.
# Crónica del moro Rasis/45

45. Otra sierra nasce en la mar de Oriente á que llaman de medio en Abrayco, et viene por Tortosa, et viene acerca de Cordova; et va á entrar en la mar grande, á quinze migeros de Lisbona.
# Crónica del moro Rasis/46

46. Otra sierra es una á que llaman de la Elada, et comiénzase acerca de Elibera, et entra en la mar de medio Algezirat-Aladra. Et otra sierra que llaman Raya entra la dicha sierra de la Elada et métese una por otra, et vase á Elibera.
# Crónica del moro Rasis/47

47. Dixeron los fijos de Alhaquin nos andudiemos por los lugares et por luengos tiempos por Espanya, por saber la verdat de todas las cosas que avia en ella, et fallamos que en Espanya ha y siete rrios cabdales que entran en la mar.
# Crónica del moro Rasis/48

48. De los quales es el primero el rio de Cordoua que ha nombre Guadalquevir, et nasce de Nachin: et entran en él otros rrios, de los quales es el uno el rrio de Hem, et es mui grant rrio. Et Hem nasçe de la sierra de la Elada, et amos entran en la vega de Elibera, et entra de Vias. Et quando andava la era de los moros en doscientos et veinte et siete annos, mandó fazer el rrey Mahomat sobre este rrio la puente mui preciada. Et entra en este rrio la fuente que llaman de Alcobays, et la fuente de la Lonxa, et la fuente de que sale el rrio frio. Et este rrio entra en la mar en un lugar que llaman Cabtur, al Poniente de Sevilla; et deste rrio á do entra en la mar a trescientos et diez migeros.
* ↑ Genil.
* ↑ Loja.
# Crónica del moro Rasis/5

5. Las Espanias son dos, porque se partieron por el movimiento de los vientos, et por el corrimiento de las aguas et de los rrios; et pues, una Espania es á levante del sol, et la otra es al Poniente; et la Espania que es contra el Poniente, corren sus rios contra la mar grande que cerca todo el mundo, et llueve y con viento de Poniente. Et comiençase en la sierra taxada que nasçe contra el Septentrión, yendo para Cantabria et subiendo al termino de Astorga; et ayuntase y con la tierra de Viscaya, et descende de Ábrique que es á par de la mar mediana, et que viene derecho de Cartagena, et va á par de la villa de Lorca. Et la Espania de Levante del sol, viene y la lluvia con el viento solano, et con los otros vientos que nasçen á Levante, et comiença en la sierra de Roncesvalles, et desciende por el rio Ebro á Syntalla, et ha en ella rrios, de los quales es uno dellos Ebro, que entra en la mar en Tortosa, et el otro es el rio de Yegen, et el otro es el Mellon, et entra en el mar del Solande que corre á la mar del Xemi; et esta mar ha nombre el mar de Teran porque parte la rueda de la tierra, et muchos la llama el mar grande.
* ↑ Ágreda.
* ↑ Quizás sea el Cinca.
* ↑ Fluviá.
# Crónica del moro Rasis/49

49. Et otro rrio es de Guadiana, et Guadiana nasce al sol Levante de Espanya, un poco contra el siniestro, entre el monte que va por Cordova et el otro que llaman Barbona, et contra la cibdat de Calatrava et sobre la de Richin, et entra en el mar grande en Ayamonte, et a y en ella trescientos et veinte migeros.
# Crónica del moro Rasis/50

50. El otro es un rrio, que ha nombre Tajo. Et este rrio nasce de dos sierras al sol Lebante de Espanya, et de una fuente, que nasce en un lugar que ha nombre Bonita á par de la cibdat de Molina et a y muchos pinares á maravilla et entra al Oriente del mar grande de Lisbona, et ha en él quinientos et ochenta migeros.
# Crónica del moro Rasis/51

51. Et el otro rrio es el que llaman Duero, et nasce de la sierra de Moncayo, et es mui grant rrio, et lleva mui grand agua, et entra en la mar al Poniente, so una cibdat á que llaman Gaya, et agora es llamada el puerto de Portogal, et ha en él seyscientos et diez migeros. El otro es el que llaman Ubia, et otros le llaman Arca, et nasce en la sierra del Nasna, tierra de Francia. Ha en el seiscientos et veinte migeros et dizen que es el maior rrio que y a en Espanya, et el mas fuerte et el de mas aguas, et entra en la mar. Et el otro es el que llaman Minyo; entra en la mar de Galizia, et nasçe de la sierra que llaman Minio, et por esto lo llaman Minyo, et ha en él trescientos et veinte migeros.
El otro rrio es el que llaman Ebro et nasçe en la sierra de Albeyn un poco sobre ella, et entra en la mar de ultramar bien derecho contra Oriente en Tortosa et a en él quatrocientos et dose migeros.
# Crónica del moro Rasis/53
## 3. HISTORIA DE LA ESPAÑA ÁRABE

Parte histórica, ó sea historia de la España árabe, desde su conquista por Táriq ben Zeyyád hasta la muerte de Al-haquem Al-mostanser billah, noveno rey de Córdoba de la estirpe de Umeyya.
1. Et quando esto por los reyes de España fué sabido, todos fueron desacordados et desaconsejados, que non sopieron haver otro consejo, sinon que hermaron muchas villas, é allegáronse á las mas fuertes sierras que pudieron llegar, et fueron y morar muchos de ellos. Et Tarife et su gente entraron por España, et comenzaron de fazer quanto querian, sin ningunt embargo; et quando llegaron al termimo de Astorga, pieza de buena gente que alli fincara salieron para ellos et lidiaron et pelearon con ellos, et mataron et llagaron muchos de los moros, pero á la cima fueron vencidos, de ellos muertos, et de ellos presos, et fizo entonce Tarife abrir una fuente á par del rrio de Astorga, á tres millas de la villa et esta fuente llaman la fuente de Tarife porque la fizo abrir; et aun hoy dia asi la llaman; et ante que él saliese de aquel termino, llegó el Conde con aquella mejor gente que él pudo haver et ovo dende quanto quiso.
* ↑ Nobles
* ↑ Aqui leyó mal el traductor, equivocando Asligi, Esteja, Ezija con Astorca ó Astorga.
# Crónica del moro Rasis/54

2. Quando el Conde D. Juliano llegó á esto, non vos podrá home en el mundo contar la honra, et la fiesta, et el plazer que con él fazian todos, ansi viejos como manzebos, ansi sanos como llagados, et tanto que lo Tarife vido, dixole luego: «Amigo, como me yo esfuerzo con el vuestro escudo, cada que de vos me miembro; pero quando ante de mi non vos veo, yo daria todo el mundo porque vos viniessedes por me ayudar, et non por ser contra mi, como otra vez vi por me estorbar.» El Don Juliano le dixo entonces: «Amigo, Dios sabe la verdat que de mi havedes vos la mejor ayuda que yo pude, et bien vos digo en verdat, que si yo supiera que Dios tanto mal quería al rey Rodrigo, et que por tal sabor habíale de le acortar los dias, non pasarades vos acá, ca yo le diera cima. Et vos bien sabedes que yo nunca me quité de vos, el que siempre anduve á vuestra guarda, et si alguna vez me aparté de vos, fué mui sin mi grado, et porque alguna vez me lo rogastes.» Et Tarife le dixo que le non ponía él culpa porque tan ayna non fuera, que mucho viniera bien al tiempo que fué menester. Et dixeronle que los consejase como farian. Et Don Juliano les dixo que les ayudaría et que les aconsejaría. «Et como quiera que non lo tengades en poco, que mucho havredes de fazer. Et si me vos quisieredes creer, ya vos faré que en España non haya villa nin castillo de que vos non seades señores.» Et ellos dixeron: que mui de grado todas las cossas que les mandase et le semejasse farian, mui sin guisa de le salir demandado; et aun ellos nunca ficieron cosa, sinon con su esfuerzo, et con su consejo. Et Don Juliano les dixo: «Amigos, vos havedes menester que traygades dessusadamente vuestro fecho, que si ansi non lo fiziesedes, vos podriades ir á tal lugar donde un home mate ciento, et defenderse vos y a, et por ende conviene que vos tiredes de esta mala gente, que todos los mas son mui sufridores de afán et de armas, et andan mui bien, et andan liviano, et son sabidores de la tierra, ó perderse an los vuestros.» Et ellos dixeron que dezia mui bien, et que les placía mui mucho.